Með ástarkveðju frá Rússlandi

Með ástarkveðju frá Rússlandi (enska: From Russia With Love) er njósnamynd eftir Terence Young og önnur James Bond-kvikmyndin sem var framleidd af breska framleiðslufyrirtækinu Eon Productions. Sean Connery leikur aðalhlutverkið, en meðal annarra leikara eru Lotte Lenya, Pedro Armendáriz, Robert Shaw og Daniela Bianchi.

Framleiðendur myndarinnar voru Albert R. Broccoli og Harry Salzman. Handritið var skrifað af Richard Maibaum og Johanna Harwood, og var byggt á samnefndri skáldsögu Ian Fleming frá 1957. Söguþráður myndarinnar gengur út á að Bond er sendur til Istanbúl til að aðstoða rússneska ritarann Tatjönu Rómanóvu við að flýja til vestursins, með sovéska dulmálsvél í farteskinu. Flóttinn er í raun gildra glæpasamtakanna SPECTRE sem hyggja á hefndir eftir dauða dr. No.

Velgengni fyrri myndarinnar, Dr. No, varð til þess að United Artists féllust á gerð framhaldsmyndar og tvöfölduðu ráðstöfunarféð. Myndin var tekin í Tyrklandi, í Pinewood Studios í Buckinghamshire í Englandi og í Skotlandi. Framleiðslan fór fram úr bæði kostnaðaráætlun og tímaáætlun, og útgáfu var flýtt fyrir áætlaðan frumsýningardag í október 1963. 

Myndin sló í gegn og halaði inn yfir 78 milljónir dala í kvikmyndahúsum, sem var langt yfir 2 milljón dala framleiðslukostnaði, og meira en tekjurnar af fyrri myndinni. Árið 2004 útnefndi tímaritið Total Film myndina níundu bestu bresku kvikmynd allra tíma. Þetta var eina Bondmyndin á listanum. Þetta var líka fyrsta Bondmyndin sem fékk BAFTA-verðlaun fyrir bestu kvikmyndatöku. Myndin er í seinni tíð oft talin ein besta Bondmyndin.

Á Íslandi var saga Flemings birt sem framhaldssaga í Vikunni 1964 og 1965. Kvikmyndin var frumsýnd í Tónabíói í júní 1966.

 Tilvísanir 

Flokkur:James Bond-kvikmyndir
Flokkur:Breskar kvikmyndir
Flokkur:Kvikmyndir frumsýndar 1963